Tañi papeltufiel Biblia, ¿chumngechi kelluafenew? Falinke dungu kintunge | Pu wechekeche ñi ramtukeel\nPAPELTUAFUYMI afrikáans albanés alemán amárico armenio azerí baulé becol birmano bislama búlgaro camboyano catalán cebuano checo chichewa chino cantonés (simplificado) chino cantonés (tradicional) chino mandarín (simplificado) chino mandarín (tradicional) chitonga chitumbuka cibemba cingalés citonga congo coreano criollo de las seychelles criollo haitiano criollo inglés de Belice croata danés endebele de Zimbabue enzema eslovaco esloveno español estonio feroés finlandés fiyiano francés ga galés georgiano griego guaraní gun hausa hebreo hiligaynon hmong (blanco) holandés húngaro iban ilocano indonesio inglés islandés isoko italiano japonés kachin kamba kazajo kazajo (alfabeto árabe) kiniaruanda kirguís kirundi lengua de señas ecuatoriana lengua de signos española lenguaje de señas brasileño lenguaje de señas peruano lenguaje de señas ruso lingala lituano lunda macedonio malayo malayálam maltés mam mambue-lungu mapudungun mingreliano mongol more nepalés noruego oromo pangasinán persa polaco portugués de Brasil portugués de Portugal rarotongués rumano ruso samoano sango serbio (alfabeto cirílico) serbio (alfabeto latino) setsuana shona suajili sueco tagalo tahitiano tai telugu tetun dili tigriña tongano turco twi tártaro ucraniano uhobo uzbeko uzbeko (alfabeto latino) valenciano vietnamita waray-waray xhosa yoruba zulú árabe\nBriana, 15 tripantu niey, feypi: “Eluwfun ñi papeltual Biblia, welu ¡rume alüy ti lifru anay!”.\n¿Ka femngechi rakiduampeymi may? Tüfachi trokiñ, müna kelluaeymu.\n¿Chumngelu kümey tami papeltuafiel Biblia?\n¿Chumngechi adkünuafuymi tami papeltuafiel Biblia?\nFentren che afeluwkeeyew ñi papeltuafiel ti Biblia. Eymi rakiduamkeymi chi tati Biblia müna alün-ngey ka alü pichingey ñi wirin. Feymu doyümkeymi chi peal television kam fillke video, “doy ayüfali tüfa” pikeymi chi. Femngechi rakiduamülmi, weda dungu no tati.\nRakiduamnge tüfa: rünganentulmi kiñe falin cakon, ¿tunte ayüwküleafuymi kimal chem ñi nieel?\nTati Biblia kiñe falin cakon reke feley. Tüfa mew müley falinke ngülam tami kelluaetew, ¿chumngechi kelluafeymu?\nTami küme dullial chem femal\nTami küme yewküleal tami pu chaw engu\nTami peal kümeke weni\nTami weda duamkülenoal\nRume kuyfi tuwün-ngey ti Biblia, fey ¿rüf kellupeafeiñmu may famülke mu? ¡Rüf kellukeeiñmu! Chaw Dios elkünufi llemay (2 Timotew 3:16). Kom ti ngülam ñi wirikonkülen, küpay Chaw Ngünechen mu.\nTati Biblia kiñe falin cakon reke feley, nielu falin kimün\nWüne, papeltuafuymi ti wünen lifru mu puwalu afchi lifru mu. Femngechi femülmi, kimafuymi chumngechi ñi nüwkülen ti dungu. Tüfachi dungu femafuymi:\nEluwafuymi tami papeltual ti lifru Génesis puwalu Apokalipsi mu.\nPapeltuafuymi chumngechi ñi rupan ti nütram.\nKiñe ngülam: Ti trokiñ 4-A ti folleto Guía para el estudio de la Palabra de Dios, wiringey chem rupay Jesus we miyawpalu Mapu mew ka ñi rupan kidu epe aflu ñi mongen Mapu mew.\nEpu, rupamekelmi kiñe weda dungu mu, rakiduamnge chem nütram kelluafeymu, fey papeltuafimi. Rakiduamnge tüfa:\n¿Ayüafuymi tami nieal kümeke weni? Fey papeltuafimi chem ñi femün David Jonatan engu (1 Samuel capitulo 18 puwlu 20). Tami papeltun mu, ngüneduamnge chem dungu mew fente weniyewkefuy David Jonatan engu.\n¿Ayüafuymi tami doy pepikawküleal ngüchaltukungelmi femal wedake dungu? Papeltuafuymi ñi rupan ta Jose (Génesis capitulo 39). Kidu obligangey ñi femal kiñe rume weda dungu. Welu ngünewi. Fey ngüneduamafuymi chem kellueyew.\n¿Ayüfuymi kimal chumngechi kelluchekey ti llellipun? Ngüneduamnge ñi rupan ta Nehemías (Nehemías capitulo 2). Fey wiñoldungunge ti müleyechi ramtun mülelu ti trokiñ “Jewba allkütueyew ñi llellipun”, femngechi kimafuymi falinke dungu.\nKiñe ngülam: Kiñe püle künunge fillke dungu tami katrütuafetew, fey küme papeltuaymi Biblia.\nKüla, dullinge papeltual kiñe nütram kam kiñe salmo. Papeltufinge, fey rakiduamnge chumngechi kelluafeymu ñi feypin. Fentekünulmi tami papeltun, fey ramtuwafuymi:\nJewba, ¿chumngelu eli ñi wirintukungeal tüfachi dungu Biblia mew?\nTañi papeltupeel, ¿chem kimeltuenew Jewba mu?\n¿Chumngechi inayafun tüfachi ngülam?\nKiñe ngülam: Ti papel feypilelu Papeltuafimi Biblia (adkünu dungu) kelluafeymu tami küme entual tami papeltun.\nCloe feypi: “Dulliken kiñeke lifru mülelu Biblia mew ñi doy ayükeel, fey papeltukefiñ. Rume ayükefiñ ti lifru Proverbios, ñi feypin kimchelkey. Femngechi tañi femken, kellukeenew ñi papeltuafiel Biblia fill antü”.\nEsteban feypi: “Petu tañi umawtunon, papeltuken kiñe kam epu salmo. Feyti che wirilu feyti salmo, iñchiñ reke rupakefuyngün ñi mongen mu. Papeltufiel tati pu salmo, doy küme rakiduamelkeenew, ka kellukeenew ñi doy maneluwal Chaw Jewba mu”.\nFentren che feypikey Biblia mew re epew müten müley, kam rume kuyfi tuwün-ngey, kam pepi kimfal-lay pikeyngün. Welu tüfa rüfngelay.\nWerkülelngeal Werkülelngeal Tañi papeltufiel Biblia, ¿chumngechi kelluafenew? Trokiñ 1: Falinke dungu kintunge\nKiñeke weche nütramkayngün ñi papeltuafiel Biblia


Pichike trokiñ nentungelu mollfüñ mew ka fillke lawentun pünekefilu taiñ mollfüñ | Ngünechen ñi piwkeyechen\nPichike trokiñ nentungelu mollfüñ mew ka fillke lawentun pünekefilu taiñ mollfüñ\nPichike trokiñ nentungelu mollfüñ mew. Tati mollfüñ niey meli trokiñ: globulos rojos, globulos blancos, plaquetas ka plasma. Tüfachi pu trokiñ wüdamngekey doy pichike trokiñ mu. Tati globulos rojos wüdamentungekey fillke trokiñ mew, kiñe tüfa kiñe proteina hemoglobina pingelu. Pu che ka pu kulliñ ñi mollfüñ mew nentungey hemoglobina ñi pepikayal fillke lawen ñi tremoltuafiel (mongeltobel) pu che nierumenofule globulos rojos kam hemoglobina, kam feyti che rume weda mollfülu.\nTati plasma niey 90% ko, welu ka niey fentren hormonas, sales inorganicas, enzimas ka nutrientes, kiñeke tüfa fillke minerales ka azucares. Tati plasma ka niey fillke proteina kellukelu ñi katrümollfüñal, tüfa factores de coagulacion pingelu, kafey niey anticuerpos taiñ montulaetew fill kutran mu, ka fillke proteina albumina reke. Kiñe che niele kiñe kutran, fey elungeafuy ñi llowal inyeccion dewmangelu gammaglobulina mew, tüfa niey fentren anticuerpos ka nentungey kake che ñi mollfüñ mew dew lawentuñmangelu ñi nienoal feychi kutran. Kafey tati globulos blancos mew nentungey interferones ka interleuquinas ñi lawentuñmayafiel pu che nielu infecciones virales ka cancer kutran.\nTati pu Dungukelu Iney Ngen Jewba, ¿llowafuyngün tüfachi doy pichike trokiñ nentungelu mollfüñ mu? Tati Biblia feypikelay ñi llowal kam llownoal, feymu kiduke pu kristiano müley ñi inayal tañi rakiduam ñi dullial chem chumal Chaw Ngünechen ñi adkiñ mew. Kiñeke llowkelayngün chem pichin trokiñ no rume, rakiduamkelu engün am Chaw Ngünechen ñi elufiel ti ley dungu tati pu israelche, feypi ñi “wütrülafiel mapu mew” ti mollfüñ ilongele kiñe kulliñ (Deuteronomio 12:22-24). Welu kakelu llownolu rume mollfüñ ka tañi meli trokiñ, llowkeyngün kiñe doy pichi trokiñ, rakiduamkelu engün am tüfa ñi adentuwenofiel ti mongen chew ñi nentungeel.\nPetu tami dullinoal ramtuwnge: “Llownoli kiñe pichi trokiñ no rume, ¿kimnien ñi llownoafel chem lawen no rume nielu kiñe pichi trokiñ taiñ kelluaetew kiñeke kutran mu kam weda mollfüli ñi katrümollfüñal? ¿Kimün ñi kimeltuafiel kiñe lawentuchefe chumngelu ñi llowken ka llowkenon tati pichi trokiñ nentungelu mollfüñ mu?”.\nFillke lawentun pünekefilu kidu taiñ mollfüñ. Duamfalngele ñi operangeal pu lawentuchefe fillke dungu femafuyngün ñi müte mollfünoal ti che. Kiñe hemodilucion pingey, fey tukulelngey ko kechilelu ti mollfüñ mu. Pu lawentuchefe welurulpakefingün ti mollfüñ ñi müleal kiñeke bolsa mew, fey tukulelngey ko kechilelu ñi müleal doy mollfüñ ti kuerpu mu. Feymu petu amulele ñi operangen kam dewle, fey ka wiñotukulelngey ti mollfüñ ñi kuerpu mu. Kangelu recuperacion de sangre pingey, fey petu operangele ti che, tañi allfüñ mew entungey ti mollfüñ, fey liftungey ka wiñotukulelngey kuerpu mu. Tüfachi adümuwün kaleafuy chumngechi ñi femafel kiduke pu lawentuchefe, feymu tati pu poyekefilu ta Jewba müley ñi ramtuafiel tañi lawentuchefe chem ñi chumaetew.\nPetu tami dullinoal kiñe dungu taiñ ngüneduampeel, kümeafuy tami ramtuwal: “Welurulpangele ñi mollfüñ ñi tripayal tañi kuerpu mew, kam pichiñma mu katrüngele ñi amulen, tañi rakiduam inanielu Biblia ñi ngülam ¿eluafenew tañi trokiafiel tüfachi mollfüñ mülelu reke tañi kuerpu mew, feymu duamfalngelay ñi ‘wütrülngeal mapu mew’?” (Deuteronomio 12:23, 24). “Petu operangeli, ka nentuñmangeli ñi mollfüñ ñi reyülngeal lawen engu, ka wiñotukulelngeli tañi kuerpu mu, ¿tüngküleafuy ñi rakiduam?”. “Feypifuli ‘pünengekilpe tañi mollfüñ chem lawentun no rume’, ¿küme kimnien, fey llowlayafun kakelu lawentun, tüfa ñi ngüneduamngeal ñi mollfüñ, ti hemodialisis kam tati bomba de circulacion extracorporea?”.\nKiduke pu kristiano müley ñi dullial chumngechi eluay ñi pünengeal ñi mollfüñ operangele. Ka müley ñi femal lawentuñmangele kam ngüneduamngele, fey nentuñmangefule pichin tañi mollfüñ, ka reyülngele lawen engu, fey wiñotukulelngeafuy ñi kuerpu mu.\nKÜMEAFUY TAMI RAMTUAFIEL TI LAWENTUCHEFE\nDuamnielmi tami operangeal kam lawentuñmangeal, fey elungeafuymi kiñe lawen pepikangelu kiñe pichi trokiñ mu nentungelu ti mollfüñ mew, müley taiñ nieal kom tati papel feypilu ti ley dungu taiñ tukulelngenoal mollfüñ taiñ kuerpu mu (kiñe tüfa: Declaración previa de voluntad para la atención médica, DPA pingelu). Kafey kümeafuy taiñ ramtuafiel tati lawentuchefe:\nKom tati pu che koneltulelu tañi operayaetew, ¿kimniepeyngün ñi Dungukelu Iney Ngen Jewba ngen ka tañi eluñmakenon ñi tukulelngenoal tañi kuerpu mew mollfüñ ka globulos rojos, globulos blancos, plaquetas ka plasma no rume?\nTati lawen ñi eluaetew, ¿entungey kiñe pichi trokiñ mollfüñ mew? Femngechi femngefule, ¿chumngechi dewmangey? ¿Tunten elungean ka chumngechi?\nTañi rakiduam eluñmale ñi llowal tüfachi pichi trokiñ nentungelu ti mollfüñ mew, ¿chem kuñiwün dungu müleafuy? ¿Mülepey kakelu lawentun tañi elungeal?\nPetu taiñ dullinoal, ngillatuafiyiñ ta Jewba, kidu am feypikünulu ñi elual tañi kimün kom tati pu ngillatulu “maneluwün mew” (Santiaw 1:5, 6).


Mülerpun kalle mu. Elkünun tati droga, ngollikawelan ka pofolkaw-welan\nTi Biblia küme elkünutueyew ñi mongen\n“Mülerpun kalle mu”\nÑi feypiel Antonio Jiménez\nTripantu ñi choyüngeel: 1955\nChew ñi tuwün: España\nÑi rupan: Drogatukefuy, ngollikawkefuy ka pofolkawkefuy\nTAÑI KUYFI MONGEN\nKiñeke che rume wedalkalu tañi mongen alüñmakey ñi kiñepülekünuwal tañi weda femken. Iñche femngechi femürpun. Choyüngen ka tremün Barcelona mew, kiñe fütra waria España mew. Ñi pu che engün mülefuiñ Somorrostro, kiñe fütra lof itrotripa ti lafken mew. Tüfachi waria kimngekefuy ñi müleken weñen dungu ka ñi fendengeken droga.\nTañi chaw ñuke engu kayu fotüm ka küla ñawe niey, iñche tati wünen. Fütra fillalefulu kay iñchiñ pichi wentrungen müten, fey tañi chaw werküenew küdawal ñi wiñoleltuafiel ti pelota pu awkantukefulu tenis. 10 tripantu müten niefulu küdawürpun mari ora fill antü. Feymu pepi amulan kolegio mew chumngechi ñi femkefel tañi pu chaf kompañ. 14 tripantu nielu iñche, konün ñi küdawal kiñe taller mu chew ñi dewmangekeel fillke chemkün pañillwe mu.\n1975 Tripantu mu, eluwün ñi konal tati Legion española pikun Africa mew mülelu ka tukutuwün ti uniforme pengelkelu ñi koneltulen fey mu.\nEspaña mew werküngeiñ kom pu weche konal servicio militar mu, feymu 1975 tripantu mütrümngen ñi amual. Duamniefun doy dungu femürpual tañi afmatuatew mongen mew, fey eluwün ka ñi konal tati Legion española pingechi trokiñ weychafe mew mülelu Melilla waria, tüfa pikun Africa mew müley ngen-ngelu España. Feychi mu doy eluwün ñi drogatual ka putual.\nTripalu iñche tati Legion española mew, wiñotun Barcelona mu fey trawiyiñ kakelu weche engün taiñ weñeal. Chem rume weñekefuiñ, femngechi ngillayal droga. Ka eluwün ñi drogatual LSD ka anfetamina, fey re mongelerpun ñi putukawal, femal kudumuwün dungu ka awkantual plata mu. Kom ñi femürpuel yeenew ñi pofolkawal. Rumel miyawülkefun kiñe pichi toki, kiñe kuchillu, ka kiñe machete, fey eluwkülefun ñi püneafiel duamniefuli.\nKiñe rupa tañi pu kompañ engün eluwiyiñ taiñ weñeal kiñe auto fey pu soltaw inakütueiñmu. Kiñe pelikula reke. 30 kilometro peno inayawüleiñmu pu soltaw, fey eluwingün taiñ tralkatuaetew. Af mew, tronkürpuiñ, fey lefmawiyiñ. Kimtukulu müten tañi chaw eluwi tañi wemünentuaetew ñi ruka mu.\nFeymu kechu tripantu mülerpun kalle mu. Umawtukefun lepün fillke edificio mu, fillke camion, wanku parke mew ka fillke eltun mew. Kiñeke mufü antü kütu mülerpufun kiñe lolo mew. Re nampiyawkefun, “mongeleli kam layefuli rume, iney no rume ngüneduamlayafenew” pikefun. Droga ñi duam mu katrüñmakefun tañi küwu ka lipang kütu. Fantepu mu kimfali tañi allfen em.\nTI BIBLIA KÜME ELKÜNUTUENEW ÑI MONGEN\n28 tripantu nielu iñche, tañi ñuke yepatuenew, “füreneen, wiñotunge taiñ ruka mew” pienew. “feley” pifiñ “küme elkünutuan ñi mongen” feypikünufiñ, welu alüñman ñi femürpual tañi feypin.\nKiñe nagantü pu Dungukelu Iney Ngen Jewba rupayngün tañi ruka mew. Petu ñi allkütufiel engu, tañi chaw wirarenew “rakümtukulelfinge ti puerta” pi, welu nüngayelenew ñi feypingeal chem tañi femal kam femnoal feymu eluwlan ñi femal tañi feypietew. Tüfa engu pengelelenew küla pichike lifru, ayüwün mew llowüñmafiñ ka ramtufiñ “¿chew trawükeymün?”. Rupan mu kiñeke antü, amun ti trawünwe ruka mu.\nTati wünelu ñi ngüneduamfiel ñi küme tukutuwkülen kom pu che akulu tüfey mew. Welu iñche fütra alüfuy ñi longko, muñ-muñ payun niefun ka wedake takun tukutuwkülefun. Kimfali ñi trürkülenon feychi che mu, feymu wekuntu mülenagün. Welu perumefiñ ta Juan, kuyfi weniyewfuyu, kiñentrür weñekefuiñ tañi pu kompañ engün, ¡afmatulewen! ¡Rume küme tukutuwküley! Fey wüla kimün, Dungukelu Iney Ngen Jewba ngetuy, kiñe tripantu rupawyefuy. Tufa yafültukuenew ñi konpual ti Trawünwe Ruka mew. Feychi mu kakünutun ñi mongen.\nEluwün ñi chilkatulelngeal Biblia, fey pürüm müten ngüneduamün: duamfali ñi pofolkawnoal ka lif mongen yenietual femngechi ñi ayüwülafiel ta Ngünechen. Küdawngefuy ñi femal. Duamniefun “we rakiduam” nietual ka küme elkünutual tañi mongen, femngechi ñi tuteafiel ta Jewba (Romanu 12:2). Chaw Dios kutranduamyechekey, tüfa yafülduamelenew. Rume wedalkakefun ñi mongen mew, welu feyngelu rume Ngünechen kom eluenew ñi küme elkünutual ñi mongen. Puwi tañi piwke mu kom ñi kimürpuel Jewba mew. Kimtukun ñi mülen Ngünechen, taiñ dewmaetew iñche duamnieenew (1 Pedro 5:6, 7).\nKom tüfa kelluenew ñi küme elkünutual tañi mongen. Kiñe rupa petu ñi chillkatulelngen chem ñi feypilen Biblia pütremtun dungu mew, rakiduamün: “Jewba ayüniey iñche ñi liftuwküleal kom ñi mongen mew, fey kom tüfachi pütrem ngewekilpe tañi mongen mew” pin (2 Korintio 7:1). Kom kiñepülekünufiñ.\nKafey duamniefun drogatuwenoal ka fendewenoal ti droga. Tüfa doy küdawngefuy iñche mu. Fey ñi femürpual tüfa duamniefun elkünual tañi pu weni, kidu engün kellurpulayafenew ñi weniyeafiel ta Jewba. Rupalu ta antü doy maneluwürpun Ngünechen mu ka tañi pu we weni trawünche mu. Fey tüfa rüf duamtuenew ka piwkeyerpuenew engün, turpu femngechi femngelafun kuyfi. Rupalu kiñeke küyen, elkünun kom tati droga ka “we mongen” reke nietun ñi ayüwülafiel ta Jewba (Efesio 4:24). Agosto 1985 tripantu mu fawtisawün ñi dungual iney ngen Jewba.\nCHEM KÜMELKAN LLOWÜN\nTati Biblia eluenew reke we mongen. Kelluenew ñi elkünual feychi weda mongen, ñi wedalkanoaetew tañi kuerpu ka rakiduam. Doy 30 tañi pu weni mew larkeyngün sida pingechi kutran mew kam kakelu kutran droga ñi duam mu. Rume mañumkülen inaniefiel Biblia ñi ngülam, fente weda mongen niewelan fantepu mu.\nTati pichi toki ka pu kuchillu ñi miyawülkefel pofolkawün-ngechi wentru ngefulu miyawülwetulafiñ. Rüfkünu llemay rakiduamkelafun rume ñi elkünuafiel kom feychi fillem, welu fewla ñi miyawülafiel kiñe Biblia ñi kellucheal. Famülke mu fentren antü tañi domo iñchiw amuldungukefiyu pu che.\nTañi chaw ka ñuke konkelay pu Dungukelu Iney Ngen Jewba, welu feypingu iñche tañi rume kelluetew Biblia. Tañi chaw ingkañkefuy kütu pu Dungukelu Iney Ngen Jewba tañi pu weni mew, ka küme kimniefuy fente ñi kelluetew tañi religion küme elkünutual ñi chumngen. Tañi ñuke feypikefuy: “Doy kuyfi eluwfulmi tami chillkatual Biblia, müna kümerkeafuy”. “¡Feley llemay!” piken iñche.\nKom ñi rupan iñche kimeltuenew, ngünamfali konal droga kam kakelu femngechi dungu ñi ayüwkülerpual. Kelluafiel pu che ñi kimürpuafiel Chaw Ngünechen ñi Dungu tüfake ta rüf ayüwülkeenew, tüfachi dungu montulenew ñi mongen.\nTi Biblia küme elkünutueyew ñi mongen Pu Dungukelu Iney Ngen Jewba ñi rupaelchi dungu\nInaduamnge: ¿Allkütupey may Ngünechen itrokom llellipun? ¿Chumgechi müley taiñ ngillatuafiel? ¿Chumgechi weniyeafuymi Dio?\nMülerpun kalle mu\nPu wechekeche ñi feypin: Feyentual Ngünechen mu


Chaw Ngünechen wiñomongeltuafi pu layelu | Mapudungun\nPAPELTUAFUYMI abjasio abui abé acholi afrikáans akha alemán altaico aluro amárico armenio armenio occidental ateso atié aymara ayá azerí azerí (alfabeto cirílico) bashkir bassa de camerún bassa de liberia batak (simalungun) batako karo batako toba becol bete biak birmano bislama boulou caboverdiano camboyano cebuano chabacano changana (zimbabue) chichewa chiga chin haka chin tiddim chin zotung chino cantonés (simplificado) chino cantonés (tradicional) chino mandarín (simplificado) chino mandarín (tradicional) chitonga chitonga de Zimbabue chitumbuka chiyao chokue chol chopi chuabo chuvash cibemba cinamwanga cingalés citonga congo coreano criollo de las seychelles criollo de reunión criollo guadalupeño criollo guayanés criollo haitiano criollo inglés de Belice criollo mauriciano damara dangme danés dayaco engayú dehu diula duala dusún edo efik emberá (catío) embunda endebele endebele de Zimbabue endonga endáu enzema español estonio ewé fanti finlandés fiyiano fon francés futunés oriental ga galés gitonga gokana griego guaraní guaraní boliviano guerzé gueré gun hausa herero hiligaynon hindi holandés hunsrik húngaro iban ibanag ibinda ibo ilocano indonesio inglés irlandés isoko italiano japonés javanés kabiye kachin kannada kaonde kayin sgaw kazajo kazajo (alfabeto árabe) khana kikamba kikongo kikuyu kiluba kimbundu kiniaruanda kipende kirguís kiribatiano kirundi kisi kisii kisonge kituba kpelle krío kurdo (alfabeto latino) kwangalí kwanyama kyangonde lahu lamba lambya lari lengua de señas argentina lengua de señas boliviana lengua de señas colombiana lengua de señas mexicana lengua de signos española lenguaje de señas americano lenguaje de señas angoleño lenguaje de señas birmano lenguaje de señas chino lenguaje de señas cubano lenguaje de señas de quebec lenguaje de señas finlandés lenguaje de señas indio lenguaje de señas indonesio lenguaje de señas italiano lenguaje de señas malasio lenguaje de señas nepalés lenguaje de señas polaco lenguaje de señas portugués lenguaje de señas rumano lenguaje de señas tai lenguaje de señas vietnamita lhukonzo lingala lituano lomue luganda lugbara lunda luo luvale macua malayo malayálam malgache maltés mam mambue-lungu mapudungun maratí maya mazahua mendé meru mizo mongol more navajo nengone nepalés ngäbere (o guaymí) nias niueano noruego nyaneka nyungwe náhuatl del centro okpe oriyá oromo osético otetela pangasinán panjabí (escritura nasta’liq) pidgin (oeste de África) pidgin camerunés pidgin de las islas salomón pidgin nigeriano polaco ponapés portugués de Brasil portugués de Portugal quechua ancashino quechua ayacuchano quechua boliviano quechua cuzqueño quichua de Chimborazo quichua de Imbabura quichua de Pastaza quichua de Tena quichua de santiago del estero rarotongués romaní de Macedonia (alfabeto cirílico) romaní de Serbia romaní de macedonia romaní del este de Eslovaquia romaní del norte de Grecia romaní del sur de Grecia ronga rumano runyankore ruso rutoro samoano sango sanguir sena sena senga (zambia) sesoto de Lesoto sesoto de Sudáfrica setsuana shona sidama silozi sranangtongo suajili suajili del congo suati sueco sundanés tagalo tahitiano tai talian tamil tandroy tankarana tayik tetun dili tigriña tivo tojolabal tok pisin tongano tshiluba tsonga turco tuvaluano twi tártaro ucraniano uhobo uigur (alfabeto cirílico) umbundú urdu uruund uzbeko vezo vietnamita wallisiano waray-waray wichi wolaita xitshwa yacouba zandé zulú árabe ñanya ñemba\nChaw Ngünechen wiñomongeltuafi pu layelu\n1, 2. ¿Chem dungu mu püresuleiñ?\nRAKIDUAMNGE chum duamnagafuymi rupafule tüfa: dalluntukungelmi koyla dungu mu, fey elngeymi tami püresuntukungeal kom tami mongen mu. Turpu lifretripalayaymi, niewelaymi maneluwün, chumlayafuymi rume. Welu perumeymi iney tami pepi montulaetew, fey küpa kellueymu.\n2 Iñchiñ femngechi reke feleiñ. Püresuleiñ reke lan dungu mu. Ka chumlayafuiñ rume taiñ lifretripayal. Welu Chaw Jewba niey newen taiñ montulaetew, ka küpa kellueiñmew, feymu feypikünueiñmew: “Ti kiñelewechi kayñe, tati lan dungu ka femngechi wewngeay” (1 Korintio 15:26).\n3. Jewba, ¿chumay taiñ montulaetew lan dungu mu?\n3 Feley llemay, Jewba apümafi ti lan dungu. Feymu müna küme duamküleaiñ lawenole pu che. Welu fey müten femlayay ta Chaw Dios, kafey wiñomongeltuafi pu layelu. Kidu feypikünuy: “Itrokom che wiñomongetuay” (1 Korintio 15:22). ¡Müna ayüwküleaymi femtripale tüfa!\nLALE KIÑE TAIÑ PU CHE KAM WENI\n4. 1) Lale kiñe taiñ pu che kam weni, ¿chem yafültukuafeiñmu? 2) ¿Chem kümeke weni niekefuy Jesus?\n4 Lan mu taiñ pu che kam weni, müna weñangkükeiñ. Chumlayafuiñ rume ñi wiño witratual ta kidu, feymu rume weda duamnagkeiñ. Welu Biblia rüf yafültukukeeiñmu (papeltunge 2 Korintio 1:3, 4). Chaw Jewba ka Jesus rume ayüniey engu ñi wiñomongeltuafiel taiñ pu che lalu. ¿Chumngelu (chemu) kimnieiñ tüfa? Jesus mülepalu Mapu mu, witrankontumekefuy ta Lasaru ka tañi epu lamngen, Marta ka Maria pingelu. Müna küme weniwen-ngekefuyngün. Biblia feypiley: “Jesus rume piwkeyeniefuy ta Marta ka Maria ñi domo lamngen ka Lasaru” (Juan 11:3-5).\n5, 6. 1) Jesus ngüneduamfiel pu che ñi ngüman Lasaru ñi lan mu, ¿chumi kidu? 2) ¿Chumngelu yafültukukeeiñmu ngüneduamfiel Jesus ñi weñangkünagün?\n5 Welu kiñe antü Lasaru lay. Fey Jesus yafültukumefi ta Marta ka Maria. Kimlu Marta ñi fülpan Jesus, tripay ti waria mu ñi llowmeafiel. Kidu ayüwkülefuy ñi pefiel ta Jesus, welu feypifi: ‘Mülekafulmi tüfa mew, iñche ñi lamngen lalayafuy’. ‘Alüñmay ñi akual Jesus’ rakiduampelay Marta. Fey wüla Jesus ngüneduami Maria ñi ngümameken. Jesus ngüneduamfiel pu che ñi ngüman, müna kutrantupiwkey, fey ina ngümay (Juan 11:21, 33, 35). Ka femngechi lan mu taiñ pu che kam weni, müna weñangkükeiñ. Fey Jesus ngüneduamfiel tüfa, ka kutrantupiwkekey.\n6 Müna yafültukukeeiñmu ngüneduamfiel Jesus ñi weñangkünagün. ¿Chumngelu? Tüfa kimeltueiñmu Jesus ka Chaw Jewba ñi üdekefiel ti lan dungu (Juan 14:9). Kafey Jewba niey ta newen ñi apümafiel ti lan dungu, ka feypikünuy ñi apümafiel pichin antü mu.\n“¡LASARU, TRIPATUNGE TÜFEY MEW!”\n7, 8. 1) Marta, ¿chumngelu pilafuy ñi nülangeal ti lolo chew ñi elngen Lasaru? 2) ¿Chumi Jesus?\n7 Lasaru elngey kiñe lolo mew, fey ñi konwe takukünungey kiñe fütra kura mew. Jesus fülkonpuy üye mew, fey feypi: “Kiñe püle nentufimün ti kura”. Dew meli antüy ñi tukukünungeel lolo mew ta Lasaru, feymu Marta pilafuy ñi nülangeal ti lolo (Juan 11:39). Welu kidu kimlafuy ñi chumal ta Jesus.\nWiñomongetulu Lasaru, müna ayüwingün tañi pu che ka weni (Juan 11:38-44).\n8 Feypifi ta Lasaru: “Tripatunge tüfey mew”. Fey “ti dew lafulu tripapatuy, ñi epu kuwü ka ñi epu namun trariley kiñe pañu mew” (Juan 11:43, 44). Marta ka Maria afmatulewey. ¡Lasaru wiño witraturkey! Trawüluwtuy tañi pu che ka tañi pu weni engün. Feymu pangkokafingün ka nütramkafingün. ¡Afmatufali! Feley llemay, Jesus wiñomongeltufi ta Lasaru.\n“PICHIDOMO, EYMI TA FEYPIPEEYU, WITRATUNGE”\n9. ¿Iney elueyew newen ta Jesus ñi wiñomongelchetual?\n9 Jesus, ¿kidu tañi pepiluwün mu wiñomongelchetuy? Femlay. Fey, ¿iney elueyew ta newen? Jewba llemay. Feymu petu ñi wiñomongeltunofiel ta Lasaru, Jesus llellipufi ta Jewba (papeltunge Juan 11:41, 42). Welu Lasaru müten wiñomongeltulafi. Biblia ka nütramkay ñi rupan kiñe pichi malen 12 tripantu nielu. Tañi chaw Jayro kimlafuy chem femal, rume kutrankülelu kay tañi kiñen ñawe. Fey llellipumefi ta Jesus ñi tremoltuafiel. Petu dungumekefilu ta Jesus, kiñeke wentru feypimeeyew: “Tami ñawe ta dew lay. ¿Chumael anta aporiamekefimi tami küpalafiel tati Kimeltufe?”. Welu Jesus feypifi: “Llükakilnge. Feyentunge müten ta iñche mew, fey tami ñawe ta mongetuay”. Epe puwlu engu Jayro ñi ruka mu, Jesus ngüneduami pu che ñi ngümameken, fey feypifi engün: “Ngümakilmün. Tati pichidomo ta lalay. Umawküley müten tati”. Jayro ka tañi domo ramtuwpelay ñi chem pifel. Jesus feypifi tati pu che ñi tripayal, fey kidu, ti chaw ka ti ñuke konpuyngün chew ñi mülemum tati pichidomo. Piwkeyen mu nüñmafi ñi kuwü, fey feypifi: “Pichidomo, eymi ta feypipeeyu, witratunge”. Fey tati pichi malen witrafemtuy ka eluwi ñi dungual. Jesus wiñomongeltufi tati pichidomo, feymu ¡müna ayüwpelay tañi chaw ka ñuke! (Marku 5:22-24, 35-42; Luka 8:49-56). Jesus ñi femün mu, Jewba kümelkafi tüfachi kurewen. Longkontukunieyngu tüfa, fill antü adkintufilu tañi pichidomo. *\n10. Biblia ñi nütramkan tañi wiñomongetun kiñeke che, ¿chumngelu fente falin-ngey?\n10 Jesus ñi wiñomongeltuelchi pu che ka wiño latuy. Welu femfulu rume, tüfachi nütram elukeeiñmew maneluwün. Feymu fente falin-ngey. Ka pengelkey Jewba ñi küpa wiñomongeltuafiel pu layelu. ¡Femay llemay!\nÑI WIÑOMONGETUN KIÑEKE CHE KUYFI MU, ¿CHEM KIMELTUEIÑMU?\nApostol Pedro wiñomongeltufi ta Dorka, kiñe domo inakefulu ta Jesus (Hecho 9:36-42).\nElia wiñomongeleltufi ñi püñeñ ta kiñe lantu domo (1 Reyes 17:17-24).\n11. Chumngechi ñi feypin Eclesiastés 9:5, ¿chumlefuy Lasaru lalu?\n11 Biblia feypi: “Pu layelu chem dungu no rume kimwetukelayngün” (Eclesiastés 9:5). Ka femngechi femi Lasaru. Lalu kidu, chem no rume kimwetulafuy. Umawkülefuy reke, chumngechi ñi feypin Jesus (Juan 11:11).\n12. ¿Chumngelu kimnieiñ ñi rüf wiñomongetun Lasaru?\n12 Jesus wiñomongeltufilu ta Lasaru, pu che adkintulefuy. Jesus ñi pu kayñe ka kimniefuyngün ñi femün tüfachi afmatufal dungu. Kafey kimfali ñi feyngen Lasaru tañi wiñomongetun (Juan 11:47). Fentren che pemeeyew ta Lasaru, fey feyenturpuy Jesus ñi küpan Chaw Dios mu. Jesus ñi pu kayñe ayülay tüfa, feymu küpa langümfingün ta kidu ka Lasaru (Juan 11:53; 12:9-11).\n13. ¿Chumngelu maneluwküleiñ Jewba ñi wiñomongelchetual?\n13 Jewba akordaniefi tati pu layelu kidu ñi wiñomongeltuafiel. Feymu Jesus feypi “itrokom tati pu layelu” ñi wiñomongetual (Juan 5:28). Jewba dewmay itrokom mülelu. Feymu niey ta newen ñi wiñomongelchetual. Welu ñi femal tüfa, duamfali ñi akordanieafiel ñi chumngen ka ñi rupan feychi che. ¿Rüf femafuy tüfa? Rakiduamnge Biblia ñi feypin mu: “Pürakintumün kallfü wenu mew. ¿Iney am ta dewmay kom feychi dungu? Feychi entukelu ñi rakingen mu tati pu wangülen, kiñe trokiñ weychafe reke, ka kom mütrümkefi tañi üy mew. Fütra pepiluwün-ngelu am ka afmatufali ñi newen, fey kiñe no rume ñamkülelay” (Isaías 40:26). Feley llemay, müley rume fentren wangülen, welu Chaw Jewba akordaniefi kiduke tañi üy. Feymu ñi wiñomongeltuafiel kiñe che, ¿akordanoafulu am pu layelu ñi chumngen ka ñi rupan?\n14, 15. Job ñi feypin, ¿chem kimeltueiñmu?\n14 Kiñe kuyfi wentru poyekefilu ta Jewba, Job pingelu, maneluwkefuy ñi wiñomongetual pu layelu. Kidu ramtuy: ‘Lale kiñe che, ¿ka wiñomongepetuafuy may?’. Fey feypifi ta Jewba: “Eymi mütrümaymi, iñche llowdunguaeyu. Ayüaymi tami femün kidu tami kuwü mew”. ¿Chem kimeltueiñmu tüfa? Jewba rume ayüniey ñi wiñomongeltuafiel pu layelu (Job 14:13-15).\n15 Müna yafültukukeeiñmu kimfiel tüfa. Eymi kay, ¿chumngentukefimi ñi wiñomongetual pu layelu? Ramtuwkepelaymi: “Iñche tañi pu che ka pu weni kay, ¿ka wiñomongepetuay may?”. Biblia kimeltukey iney ñi wiñomongetual ka chew ñi müleal engün. Inaduamaiñ.\n“ALLKÜAY TA KISU ÑI DUNGUN, FEY TRIPAPATUAY ENGÜN”\n16. Pu wiñomongetualu, ¿chumngechi feleayngün Mapu mew?\n16 Pu che wiñomongetulu kuyfi, trawütuy tañi pu che engün Mapu mew. Ka femngechi rupayay küpalechi antü mu. Welu doy küme feleayngün. ¿Chumngelu? Wiñomongetule engün, ti Mapu felelayay famülke mew reke. Ngewelayay awkan, weychan, kutran ka chem weda dungu no rume. Ka pu wiñomongetualu rumel mongeleafuy Mapu mu.\n17. ¿Iney engün am wiñomongetuay?\n17 ¿Iney engün am wiñomongetuay? Jesus feypi ñi wiñomongetual “itrokom tati pu layelu” Jewba ñi longkontukunieel (Juan 5:28, 29). Kafey Apokalipsi 20:13 (TNM) feypi: “Tati lafken wültuy tati pu layelu mülelu fey mu, ka tati lan ka Rüngan wültuy tati pu layelu mülelu fey mu”. Feley llemay, rume fentren che wiñomongetuay. Kafey apostol Pablo feypi ñi wiñomongetual “pu norngechi che ka pu norngenochi che”. Biblia feypi: “Ka tüfachi pu wentru reke, iñche ka maneluwkülen Chaw Ngünechen mew, ñi wiñomongetual pu norngechi che ka pu norngenochi che” (Hecho 24:15, TNM). ¿Chem pin ta tüfa?\nKüme elkünungetule ti Mapu, pu layelu wiñomongetuay ka trawütuay tañi pu che engün.\n18. ¿Iney engün am tati “pu norngechi che” ñi wiñomongetual?\n18 ¿Iney engün am tati “pu norngechi che”? Tüfa engün mew koneltuley pu rüf poyekefulu ta Jewba, welu lalu petu ñi küpanon Jesus. Tüfa engün wiñomongetuay Mapu mew. Kiñeke engün ta Noe, Abraam, Sara, Moyse, Rut ka Ester. Ebrew kapitulo 11 mu doy papeltuafuymi tüfachi pu che mew. ¿Iney engün ka koneltuley tati “pu norngechi che” mu? Pu rüf poyekefilu ta Jewba lalu famülke mew. Kidu engün ka wiñomongetuay.\n19. 1) ¿Iney engün am tati “pu norngenochi che”? 2) Jewba, ¿chem eluaeyew engün?\n19 Tati “pu norngenochi che” kay, ¿iney engün am? Tüfa engün mew koneltuley fentren che allkütunolu ti rüf dungu Jewba mew. Lalu engün rume, Jewba longkontukunieeyew, fey wiñomongeltuaeyew ka eluaeyew ñi kimafiel ka serfiafiel.\n20. ¿Iney engün wiñomongetulayay?\n20 Fey, ¿itrokom tati pu layelu wiñomongepetuay may? Femlayay. Jesus feypi kiñeke che ñi wiñomongetunoal (Luka 12:5, TNM; inaduamnge ti kimelün dungu 17). ¿Iney engün wiñomongetulayay? Pu wedake che Jewba ñi adkiñ mew, ka küpa elkünunofilu ñi weda rüpü. ¿Iney am feypiay ñi wiñomongetunoal kiñe che? Jewba, kidu tati doy fütra Kues. Welu ka elkünufi ta Jesus “kiñe kues reke tati pu mongelelu mew ka tati pu lalu mew” (Hecho 10:42).\nPU WIÑOMONGETULU ÑI AMUAL WENU MAPU MEW\n21, 22. 1) Pu wiñomongetulu ñi amual wenu mapu mew, ¿chem kuerpu elungekey? 2) ¿Iney wüne wiñomongetuy tañi amual wenu mapu mew?\n21 Biblia ka feypi kiñeke che ñi wiñomongetual tañi amual wenu mapu mew. Tüfachi pu che elungekelay kiñe kuerpu iñchiñ reke, püllüngeketuy engün.\n22 ¿Iney wüne wiñomongetuy tañi amual wenu mapu mew? Jesus tati (Juan 3:13). Küla antü rupay ñi lan mu, Jewba wiñomongeltueyew, welu elungelay kiñe kuerpu che reke (Salmo 16:10; Hecho 13:34, 35). Apostol Pablo feypi: “Tüfey engün nielu ta kuerpu pepi konlayay Ngünechen tañi longko ülmen mülewe mew” (1 Korintio 15:50). Feymu, wiñomongetulu Jesus, kiñe newen-ngechi püllüngetuy (1 Korintio 15:3-6). Biblia feypi kakelu che ñi ka femngechi wiñomongetual.\n23, 24. 1) Jesus, ¿iney feypifi “eymün ta pichinngeymün”? 2) ¿Tunten chengeyngün?\n23 Epe puwlu ñi layal Jesus, feypifi tañi pu weni: ‘Amuan tamün pepikaleluwal kiñe küme mülewe’ (Juan 14:2). Femngechi pengeli kiñeke kristiano ñi wiñomongetual wenu mapu mew. ¿Tunten che? “Eymün ta pichinngeymün”, pifi Jesus tati pu amualu üye mew (Luka 12:32). Apostol Juan feypi ñi tunten chengen. Kidu kiñe afmatun dungu pey, fey adkintufi ta Jesus wenu mapu mew “witralelu Sion pingechi wingkul mew. Kompañnieeyew pataka meli mari meli warangka che” (Apokalipsi 14:1).\n24 Puwlu Jesus ñi ngünenieal wenu mapu mu, wiñomongetuy pu amualu üyew. Femngechi feypi Biblia (1 Korintio 15:23). Feychi antü dew akuy, fey epe kom pu 144.000 dew wiñomongetuy wenu mu. Welu petu mülewey kiñeke engün Mapu mu. Fey lale, wiñomongefemtuay wenu mapu mew. Welu epe kom pu che wiñomongetuay Mapu mu küme elkünungetule tüfa, fey aflayay ñi mongen.\n25. ¿Chem inaduamaiñ ti küpalechi chillkatun mu?\n25 Pichilewey taiñ lifrekünuaetew Jewba lan dungu mu, fey iney no rume lawelayay (papeltunge Apokalipsi 21:4). Welu ramtuwkeymi: Tati pu amualu wenu mapu mew, ¿chumpuayngün? Biblia feypi ñi koneltuleal engün kiñe gobierno wenu mew, fey ñi kiñeñtrür ngünenieal Jesus engün. Ti küpalechi chillkatun mu doy inaduamaiñ feychi gobierno mew.\n^ parr. 9 Biblia ka nütramkay ñi wiñomongetun wechekeche ka füchakeche, wentru ka domo, Israel tuwün-ngelu ka katripanchengelu. Tüfa wirikonküley 1 Reyes 17:17-24; 2 Reyes 4:32-37; 13:20, 21; Luka 7:11-17; 8:40-56; ka Hecho 9:36-42; 20:7-12.\n1: JEWBA APÜMAFI TI LAN DUNGU\n“Ti kiñelewechi kayñe, tati lan dungu ka femngechi wewngeay” (1 Korintio 15:26).\nLale kiñe taiñ pu che kam weni, ¿chumngechi yafültukuafeiñmu Biblia?\n2 Korintio 1:3, 4\nLan mu taiñ pu che kam weni, müna weñangkükeiñ. Welu Biblia rüf yafültukukeeiñmu.\nIsaías 26:19; Apokalipsi 21:4\nJewba niey ta newen ñi apümafiel ti lan dungu. Kidu wiñomongeltuafi pu layelu.\n2: MANELUWKÜLEIÑ ÑI WIÑOMONGETUAL PU LAYELU\n“Pichidomo, eymi ta feypipeeyu, witratunge” (Marku 5:41).\n¿Chumngelu maneluwküleiñ ñi wiñomongetual pu layelu?\nJesus wiñomongeltufi ta Lasaru.\nMarku 5:22-24, 35-42\nJesus wiñomongeltufi kiñe pichidomo.\nJuan 11:41, 42\nJewba elufi newen ta Jesus ñi wiñomongelchetual.\nJesus wiñomongeltufilu ta Lasaru, fentren che adkintulefuy. Jesus ñi pu kayñe ka kimniefuyngün ñi femün tüfa.\n3: JEWBA WIÑOMONGELTUAFI RUME FENTREN CHE\n“Eymi mütrümaymi, iñche llowdunguaeyu. Ayüaymi tami femün kidu tami kuwü mew” (Job 14:13-15).\n¿Iney engün am wiñomongetuay?\nJuan 5:28, 29\nJewba akordaniefi tati pu layelu kidu ñi wiñomongeltuafiel.\nHecho 24:15, TNM\nWiñomongetuay norngechi che ka norngenochi che.\nChaw Jewba akordaniefi kiduke tati wangülen ñi üy. Feymu ñi wiñomongeltuafiel kiñe che, ¿akordanoafulu am pu layelu ñi chumngen ka ñi rupan?\n4: KIÑEKE CHE WIÑOMONGETUAY WENU MAPU MU\n‘Amuan tamün pepikaleluwal kiñe küme mülewe’ (Juan 14:2).\n¿Iney engün am wiñomongetuay wenu mapu mew?\n1 Korintio 15:50\nJesus wüne wiñomongetuy tañi amual wenu mu.\nJesus feypi ñi wiñomongetual wenu mapu mew kiñe pichin trokiñche.\nJewba dulli 144.000 che ñi amual wenu mu.


Matew 10 ARNNT - Jesus mütrümi tañi mari epu disipulu, - Bible Search\nMatew 9 Matew 11\nJesus dullifi mari epu wentru ñi apostolngeael\n(Marku 3.13-19; Luka 6.12-16)\n1Jesus mütrümi tañi mari epu disipulu, ka elufi ta pepiluwün tañi wemünentuafiel tati pu weküfü ka ñi tremolafiel tati pu che epe fill kutran mew kutrankawkülelu. 2Fey tüfa tañi üy tati mari epu apostol:+ wünelu mew ta Simon, tati Pedro pingekelu, ka kisu tañi peñi Andre pingelu; Santiaw ka kisu ñi peñi Juan pingelu, Sefedew tañi epu fotüm; 3Felipe ka Bartolome; Tomas ka Matew, tati kofrakelu impuestu Romangealu; Santiaw, Alfew tañi fotüm, ka Tadew, 4Simon tati kananita,+ ka Juda Iskariote, fey tüfa tati ngünenmafilu ta Jesus.\nNgünechen ñi longko ülmenngen\n(Marku 6.7-13; Luka 9.1-6)\n5Jesus werküfi ñi tripayael ta tüfachi mari epu wentru, fey famngechi kimeltukünufi: “Ti pu judiu tuwünngenolu ñi trokiñ mapu mew konpulayaymün, ka tati pu samariache tañi waria mew ka femngechi konpulayaymün. 6Amuaymün may tati pu Israel trokiñche mew, tati ñamkülechi ufisa reke felelu. 7Amulelmün fey kimelaymün ñi fülkülepan Ngünechen tañi longko ülmenngeael. 8Tremolafimün tati pu kutran, wiñomongeltuafimün tati pu la, liftutuafimün ñi kutran mew tati pu lepra kutran nielu ka wemünentuafimün tati pu weküfü. Eymün ta re elungeymün ta tüfachi pepiluwün. Ka femngechi re wülafimün ta eymün. 9Yekilmün oro ka pülata no rume ka chem moneda no rume. 10Yelayaymün rokiñ no rume, epu mudaw takuwün no rume, ka okota no rume ka retrü no rume, küdawpelu felelu am ñi elungeael tati iyael.\n11“Fey puwülmün ta eymün kiñe waria mew kam lelfün mew rume, kintuafimün kiñeke che küme piwkengelu, fey mülewemün feychi ruka mew müten. 12Fey konpulmün tati ruka mew, chalipuafimün kom che mülelu feychi ruka mew. 13Küme llowelmünmew tati pu che, tañi ayütunieelchi küme tüngün+ kom feleay, welu küme llownoelmünmew engün, fey felelayay tañi ayütuniefelchi küme tüngün. 14Fey llowngenolmün ka pinole engün ñi allkütuael, tripatuaymün feyti ruka mew ka wariangeay rume, fey mütrowaymün ti trufür tañi nieel tamün okota.+ 15Rüf dungu feypiwayiñ, fey ti afaelchi antü mew feychi waria che doy wesa kutrankangeay tati pu che mew mülekefulu Sodoma ka Gomora waria mew.\n(Marku 13.9-13; Luka 21.12-17)\n16“¡Ngüneduammün! Iñche ta werküwayiñ tamün amuael ufisa reke rangi trapial reke felechi pu che mew. Nieaymün may ta adümuwün, filu reke, ka femngechi ñom piwkengeaymün palluma reke.\n17“Kuñiwtuwküleaymün. Chalintukungeaymün tati pu awtoridad mew, wülelkangeaymün ta sinagoga mew. 18Ka femngechi wültukungeaymün tati pu gobernador mew ka tati pu longko ülmen mew iñche tañi duam. Femngechi ta pepi nütramyemuan ta iñche kisu engün mew ka tati pu katripanche mew. 19Welu chalintukungelmün tati pu awtoridad mew, rakiduamlayaymün ta eymün tamün chem piael, kam chumngechi tamün nütramyemuafiel, fey puwle tamün dunguael, Ngünechen ta eluaeymünmew chumngechi tamün dunguael. 20Eymün no tati kisutu pepikayalu ñi dunguael, welu may tamün Chaw ñi Küme Püllü kelluaeymünmew tamün chem piael.\n21“Tati pu peñi chalintukuay ñi peñi ñi langümngeael, ka tati pu ngen fotüm chalintukuay tañi fotüm, ka tati pu fotüm kayñetuafi tañi chaw ka langümfalafi. 22Kom che üdeaeymünmew ta eymün iñche ñi duam, welu tati newentulelu tuntepule ñi mongen, fey engün ta montuay. 23Inantukungelmün ta kiñe waria mew, amumün ta kangelu waria mew. Iñche ta rüf dungu feypiwayiñ ñi küpatuael ti Wentrukünuwpalu petu tamün kom rupanon israelche tañi pu waria mew.\n24“Kiñe no rume tati kimeltukeel, doy nielay kimün tañi kimeltufe mew ka kiñe werküpeelchi kona doy pepiluwlay tañi werkükeetew mew. 25Tati kimeltukeel ka femngechi adümuwle kisu ñi kimeltufe reke, kümey. Ka tati werküpeelchi kona ka femngechi pepiluwle ñi werkükeetew mew, ka kümey. Fey iñche tati ngen ruka ta Belsebu+ pingeli, ¿chem pingeaymün am eymün?\n26“Ngelay tamün llükanieafiel tati pu che. Chem ellkan dungu rume ngelay tañi kimngenoael, ka chem rume ellkalelu ñi pengenoael. 27Tamün feypiwpefiel ta dumiñ mew reke, eymün ta nütramyeafimün ta pelon antü mew ka tamün ellka feypiwfiel eymün, ta wirartu nütramyeafimün ta wente ruka kütu.+ 28Llükakefilmün tati ayülelu tamün langümaetew, welu pepi langümlayafi tamün am tati rumel mongelealu. Llükayafimün may tamün eluaetew tamün rumel layael ka tamün rumel kutrankayaetew ta kütral mapu mew. 29Rume pichi falifuy engün rume tati pu pichike üñüm, welu kiñe no rume ütrüfnaglayafuy engün pinofule tamün Chaw. 30-31Feymew ta llükakilmün. Fey eymün tamün kal longko kütu ta rakinieñmaeymünmew re kiñeke, eymün am doy falilu fentren pichike üñüm mew.\nTati yewentukunofilu ta Jesucristo tati pu wentru mew\n32“Iney rume ta nütramyeelimew tati pu che mew, iñche ka femngechi nütramyeafiñ ta kisu iñche tañi wenu mapu mülechi Chaw mew, 33welu tati yewentukuetew tati pu che mew, iñche kafey yewentukuafiñ tañi Chaw mew mülelu ta wenu mapu.\n34“Rakiduamkilmün iñche tañi küpan mew ñi müleael re kümelkawün. Küpalan tañi müleael ta küme tüngün, welu may tañi müleael kayñetuwün. 35Küpan tañi\n‘kayñetuwael ta fotüm ñi chaw engu,\nka domo püñeñ ñi kayñetuwael ñi ñuke engu\nka ti nanüngwen ñi ka femngechi kayñetuwael.\n36Fey ta famngechi tati doy reñmaniewchi pu che tañi kayñetuwael.’+\n37“Tati doy piwkeyelu tañi chaw ka tañi ñuke iñche mew, koneltulelay iñche mew. Ka femngechi tati doy piwkeyelu tañi fotüm kam tañi ñawe iñche mew, koneltulelay iñche mew. 38Iney rume inaelimew, welu eluwkülenole ñi layael kütu iñche ñi duam, koneltulelay iñche mew. 39Tati ayülu ñi montulael tañi mongen, fey ta montul-layafi, welu tati eluwkülelu ñi layael kütu iñche tañi duam, fey ta nieay montun.\nNgünechen ñi füreneafiel ta che\n40“Iney rume tamün küme llowetew, iñche ta llowenew. Fey iney rume tañi küme llowetew, ka femngechi llowfi iñche tañi werküetew. 41Ngünechen fürenekefi tati pu pelon wentru, fey iney rume llowfile kiñe pelon wentru Ngünechen tañi werküetew mew, ka femngechi kisu lloway küme fürenechen tati pelon wentru reke. Ngünechen ka fürenekefi kom che lif piwkengelu, fey iney rume llowfile kiñe lif piwkengechi che, ka femngechi lloway küme fürenechen tati lif piwkengelu reke. 42Iney rume elufile kiñe fasu firkün ko kiñeke tati doy ñom piwkengelu iñche tañi inanieetew, rüf dungu feypiwayiñ kutranpiwkeyeaeyew ta Ngünechen.”


Pu Dungukelu Iney Ngen Jewba, ¿kiñe secta ngepeyngün am?\nPAPELTUAFUYMI afrikáans albanés alemán amárico armenio armenio occidental asamés azerí azerí (alfabeto cirílico) bajo alemán bashkir bassa de camerún batako toba bengalí birmano bislama bosnio boulou búlgaro cabilé camboyano catalán cebuano checo chichewa chin haka chino mandarín (simplificado) chino mandarín (tradicional) chitonga chol chuvash cingalés citonga congo coreano criollo haitiano croata dangme danés digor endebele endebele de Zimbabue endonga enzema eslovaco esloveno español estonio ewé fanti feroés finlandés fiyiano francés gallego galés garífuna georgiano griego groenlandés guaraní gujarati hausa hebreo hiligaynon hindi holandés húngaro ibo ilocano indonesio inglés islandés italiano japonés javanés kabiye kannada kaonde kayin sgaw kikamba kikongo kiniaruanda kirguís kirundi kisi kisonge krío kwanyama lamba letón lituano malayo malayálam malgache maltés mam mambue-lungu mapudungun maratí mazateco de Huautla mendé mixe nepalés nias noruego náhuatl de guerrero náhuatl de la huasteca náhuatl del centro náhuatl del norte de puebla oromo osético pangasinán panjabí papiamento de aruba persa pidgin de las islas salomón polaco portugués purépecha quechua ayacuchano quechua cuzqueño rarotongués rumano ruso samoano sena serbio serbio (alfabeto latino) sesoto de Lesoto setsuana shona suajili suati sueco sundanés tagalo tahitiano tai tankarana tayik telugu tetun dili tigriña tlapaneco tojolabal tok pisin totonaco tseltal tsonga tsotsil turco turcomano tártaro ucraniano urdu valenciano vascuence vendal vezo vietnamita wallisiano xhosa zapoteco del istmo zulú árabe ñemba\nFemlay, pu Dungukelu Iney Ngen Jewba kiñe secta no tati. Welu may, yafüluwkey ñi mongen engün ñi inayafiel Jesus tañi femün ka tañi kimeltun.\n¿Chem am kiñe secta?\nKakewme dungu rakiduamngekey tüfa mu. Ngüneduamaiñ epu dungu ñi feypikeel pu che ka chumngelu pu Dungukelu Iney Ngen Jewba kiñe secta ngenon.\nKiñeke che rakiduamkey tati secta fey ta kiñe we religion ka püntütripalu kakelu mew. Pu Dungukelu Iney Ngen Jewba dewmalay kiñe we religion, welu may, yafüluwkey ñi inayafiel tati pu wünenke kristiano ñi femün ka kimeltun mülelu Biblia mu (2 Timotew 3:16, 17). Rakiduamkey tati Biblia müten ñi feypiafetew engün chumngechi ñi poyeafiel ta Chaw Ngünechen.\nKiñeke che rakiduamkey tati secta fey ta kiñe kuñiwün-ngechi trokiñche inaniefilu kiñe wentru. Pu Dungukelu Iney Ngen Jewba inaniekelayngün chem che no rume. Welu may, inaniekeyngün Jesus ñi feypifiel tañi pu disipulu ñi longkontukual engün: “Cristo müten tamün kiñen Ñidol” (Matew 23:10).\nKuñiwün trokiñchengelay, kümelkakefilu am engün ñi religion mu tañi pu chaf feyentulu ka kakelu pu che. Rakiduamnge tüfa, tañi amuldunguken kellufi rume fentren che tañi ngollifengewenoal ka drogatuwenoal. Kafey adümelkefi fentren pu che wall Mapu mu chumngechi ñi papeltual ka wirintukual. Ka femngechi kelluchekeyngün chew rume mülele nüyün, mangiñ ko, fütrake kürüftuku mawün ka kakelu wedake dungu. Yafüluwkeyngün ñi kümelkayafiel kakelu pu che, chumngechi ñi kimeltuel ta Jesus (Matew 5:13-16).\n¿Chumgechi am kimafuyiñ ti rüf religion ngen?\n¿Mülepey may kiñe rüf religion müten? Peaymi kechu dungu ta pengeli ñi kimgeken ti rüf religion ngen.\n¿Iney am elkünufi pu Dungukelu Iney Ngen Jewba?\n¿Chem feyentukey pu Dungukelu Iney Ngen Jewba?


¿Chumafuiñ welulkaliyiñ? Ka ¿chumngechi famentuafuiñ?\nPAPELTUAFUYMI acholi afrikáans albanés alemán amárico armenio aucano aymara azerí azerí (alfabeto cirílico) bashkir batako karo batako toba baulé becol biak birmano bislama búlgaro camboyano catalán cebuano checo chichewa chino mandarín (simplificado) chino mandarín (tradicional) chitonga chitumbuka chiyao chokue chol chuvash cibemba cingalés citonga congo coreano criollo de las seychelles criollo haitiano criollo mauriciano croata dangme danés dehu digor efik embunda endebele endebele de Zimbabue endonga enzema eslovaco esloveno español estonio ewé finlandés fiyiano fon francés ga galés garífuna georgiano griego guaraní gun hausa hebreo hiligaynon hindi húngaro ibanag ibo ilocano indonesio inglés islandés isoko italiano japonés javanés kabiye kaonde kazajo kikamba kikongo kikuyu kiluba kimbundu kiniaruanda kirguís kiribatiano kirundi kisonge kurdo kurdo kurmanyí del Cáucaso kwangalí kwanyama letón lhukonzo lingala lituano luganda lunda luo luvale macedonio malayo malayálam malgache maltés mam mambue-lungu mapudungun maratí maya mazateco de Huautla mongol nepalés nias niueano noruego nyaneka náhuatl de guerrero náhuatl de la huasteca náhuatl del norte de puebla oromo osético otetela pangasinán panjabí papiamento de aruba papiamento de curazao persa pidgin de las islas salomón polaco ponapés portugués quechua ancashino quechua ayacuchano quechua boliviano quechua cuzqueño quichua de Imbabura rumano runyankore ruso samoano sango saramacano sena serbio serbio (alfabeto latino) sesoto de Lesoto sesoto de Sudáfrica setsuana shona silozi sranangtongo suajili suajili del congo suati sueco tagalo tahitiano tai tamil telugu tetun dili tigriña tivo tojolabal tok pisin tongano tseltal tsonga tsotsil turco twi tártaro ucraniano uhobo umbundú uruund vendal vietnamita wallisiano waray-waray wayuunaiki xhosa yoruba zandé zulú árabe ñanya ñemba\nDaniel ka Margarita * müna ayüwingu tañi witranmanieetew tañi ñawe ñi pu che engün. Margarita küdawkefuy ñi dewmayal iyael, feymu petu ñi amutunon tañi witran, eluwi ñi pepikayal fideo engu salsa quesuñmalelu *, tüfa rume kümentukelu am tañi epu chuchu.\nPetu ñi anülen engün mesa mu, Margarita yemey tati challa ka elkünufi mesa mu. Nülafilu ti challa afmatulewey, ¡re salsa müten mülerkey! Margarita ngoymay ñi pepikayal ti doy falin dungu, ti fideo ürke.\nTunten tripantu ka adümuwün nieliyiñ rume, kom iñchiñ welulkakeiñ. Kiñeke mu weludungukeiñ, weda femkeiñ kam re ngoymakeiñ müten taiñ chumafel. ¿Chumngelu am (chemu) welulkakeiñ? ¿Chumafuiñ welulkaliyiñ? Ka ¿chumngechi famentuafuiñ? Küme rakiduam mu ngüneduamliyiñ taiñ welulkan, kimürpuaiñ ti wiñoldungun.\nTAIÑ RAKIDUAMKEEL KA ÑI RAKIDUAMKEEL CHAW DIOS\nKümeke dungu femliyiñ, ayünieiñ taiñ sakiaetew pu che. Welu ngüneduamnole kakelu che, ¿entudungukepeiñ may taiñ welulkan? Duamfali ñom piwkengeal taiñ femal.\nMallmangeliyiñ, rakiduamaiñ taiñ müte welulkakenon, ka kulpatuafuiñ kake che taiñ welulkan mu. Femngechi femliyiñ, norümngelayafuy taiñ weda femün ka dallukangeafuy pu che welulkanolu. Ka wedalkanoeliyiñmu rume taiñ welulkan, müley taiñ longkontukual “kake kiñeke kisuke ta iñchiñ feley taiñ nentudunguael Ngünechen mew” (Romanu 14:12).\n¿Chem rakiduamkey Chaw Dios taiñ welulkan mu? Ti lifru Salmo feypi Ngünechen “kutranpiwkeyechekey ka küme piwkengey”, ka “turpu feypimekelayaeiñmew taiñ kulpan, ka lladkülewelayay rumel mu”. Kidu kimniey taiñ kulpanchengen ka chem taiñ doy küdawtukeel, feymu “akordaniey taiñ trufür mapungen” (Salmo 103:8, 9, 14).\nChaw Dios kutranpiwkeyechekey, feymu ayüy taiñ ngüneduamal ti welulkan kidu reke (Salmo 130:3). Chaw Dios elueiñmu Biblia taiñ küme ngülamtuaetew ka kelluaetew taiñ chaftual pu che ñi welulkan ka iñchiñ taiñ welulkan.\nFentren rupa mu kiñeke che welulkawlu yafüluwkeyngün ñi kulpatuafiel kakelu che ka rakiduamelafiel ñi kulpalenon, ¡müna weda! Fey eymi weda dungufilmi kiñe che doy kümeafuy tami feypial: “Füreneen wiñoduamtuen”, tami kümelkawtual feychi che eymu. Wedalkafilmi kiñe che kam femülmi kiñe dungu tami wedalkakeetew, ngelay tami kidu lladkütuwal ka kulpatuafiel kake che, doy may norümafimi ti welulkan. Doyelkünuaymi ti dungu feypilmi: “Weda femlan rume”. Doy kümeafuy tami nentual kümeke dungu tami rupan mu, küme elkünutual ka ngoymanentual tüfa.\nKakelu che welulkawle, lladküfemafuiñ tati. Welu doy kümeafuy inayal Jesus ñi ngülam: “Ka femngechi ta femaymün ta eymün ta kakelu pu che mew chumngechi ta ayükeymün tamün küme trokituaetew kakelu pu che” (Matew 7:12). Welulkawliyiñ, pichingefule rume, ayükeiñ pu che taiñ kutranpiwkeyeaetew ka ngoymanentuñmayaetew taiñ welulkan. Feymu lle, ¿kümepelayafuy may taiñ ka femngechi femal? (Efesio 4:32.)\nKÜMEKE NGÜLAM TAIÑ DOY PICHI WELULKAYAL\nKiñe lifru feypi taiñ welulkaken küme rakiduamnoliyiñ, müte kimnoliyiñ ka ngüneduamnoliyiñ kiñe dungu. Rüfkünu may, kiñeke mu kom iñchiñ femafuiñ tüfachi dungu. Welu inanieliyiñ kiñeke ngülam mülelu Biblia mu, doy pichi welulkayaiñ.\nProverbios 18:13 niey kiñe küme ngülam: “Kiñe che llowdungulu petu ñi allkütunon kiñe dungu, tüfa re wedwedka dungungey ka yewen-ngey”. Rüfkünu may, eluwliyiñ taiñ küme allkütual ti dungu ka rakiduamal chumngechi wiñoldungual, weda entufemlayaiñ taiñ feypin. Kafey ngüneduamal chem ñi rupameken kelluaeiñmu taiñ welulkanoal.\nBiblia ka ngülamtukey: “Tunten tamün pepilel, yafüluwmün tamün kümelkawküleael itrokom che eymün” (Romanu 12:18). Yafüluwaymi tami küme yewal kakelu che engün. Küdawülmi kakelu che mu yamchekeaymi ka duamtuchekeaymi. Kafey sakiafimi ka yafültukuafimi engün. Femngechi femülmi, müte küdawngelayafuy tami wiñoduamatucheal ka rulpakünual kakelu che tami weda femetew. Kiñe fütra weda dungu kütu küme elkünungetuafuy piwkeyen mu.\nNentuaymi kümeke dungu tami welulkan mu. Rakiduamelkefilnge ta che tami kulpalenon, doy may welulkalmi, eluwnge tami doy küme chengerpual. Duamnieafuymi tami doy ñochi duampiwkengeal, doy fürenecheal, doy ngüneniewal, doy ñom duamngeal, tüngchengeal kam doy piwkeyechefengeal (Galata 5:22, 23, Traducción del Nuevo Mundo [TNM]). Ka kimaymi chem tami femwenoal. Fütra illkutuwkilnge tami welulkan mu, doy may norümfinge tami femün. Yafkawküleliyiñ kiñe che engu, kümeafuy taiñ ayekawal ñi rupan, femngechi tutewkületuaiñ.\nKÜMELKAYAEIÑMEW KÜME RAKIDUAM NIEAL\nKüme rakiduam mu ngüneduamliyiñ taiñ welulkan, kimaiñ chem taiñ chumal welulkaliyiñ. Femngechi küme duamküleaiñ ka tutewküleaiñ kakelu che iñchiñ. Kümeke dungu nentuliyiñ taiñ welulkan mu, doy kimchengeaiñ ka doy küme chengeaiñ. Ka femngechi weda duamkülelayaiñ ka kidutu kulpatuwlayaiñ. Kimal kakelu che ñi ka chaftukeel tañi welulkan, kelluaeiñmu taiñ doy küme yewal feychi pu che iñchiñ. Doyelchi may, inayentuafiyiñ Chaw Dios ñi piwkeyechen ka ñi eluwkülen tañi wiñoduamatucheal (Kolosense 3:13).\nMargarita ñi welulkan nütramkangelu nga, ¿katrütufi ñi küme rupaleal engün? Femlay tati. Margarita rume ayekawi tañi pu che engün, ka kümentufingün ti iyael fideo ngenofulu rume. Rupalu chi tripantu, tañi pu chuchu nütramkalelfingün ñi pu yall ti rupan dungu, ka feypifingün fente ñi küme rupakeel ñi pu füchakeche engün. Feymu lle, Margarita pichi welulkay müten.\n^ parr. 2 Estados Unidos mapu mu fentren che ikey fideo engu salsa quesuñmalelu, wüne afümngekey ti fideo, fey wüla tukulelngekey ti salsa.


Matew 2 ARNNT - Jesus choyüngey ta Belen waria mew, - Bible Search\nMatew 1 Matew 3\nÑi witranngepan tripawe antü püle küpachi kimke wentru\n1Jesus choyüngey ta Belen waria mew, kiñe waria mülelu Judea trokiñ mapu mew, feychi mew ta Erode longko ülmenkülerkey Judea trokiñ mapu mew. Feychi küpay kiñe mufü kimke wentru+ tuwlu tripawe antü püle. 2Fey akulu ta Jerusalen waria mew, famngechi ramtuyawi engün:\n—¿Chew anta müley tati pu judiu tuwünche tañi longko ülmen, tati we choyüngelu? Pefiyiñ ti wangülen ñi küdetunagkülen chew ñi choyüngemum ti Cristo, feymew küpaiñ taiñ püramyeafiel ngillatun mew ―pi engün.\n3Fey tati longko ülmen Erode rume wesa duami allkülu tüfachi dungu. Ka femngechi femi kom tati waria che mülelu ta Jerusalen. 4Feymew ti longko ülmen werküy ñi mütrümngeael kom tati longkolelu ti pu saserdote mew ka tati pu kimeltukelu Moyse ñi ley dungu, fey ramtufi chew müngell ñi choyüngeael tati Cristo. 5Fey kisu engün feypi:\n—Belen waria mew Judea trokiñ mapu mew, chumngechi tañi wirikünuel ti pelon wentru:\n6‘Belen waria, mülelu ta Judea mapu mew,\ndoy falintufal-lay tati kakelu fütrake waria mew müleyelu Judea trokiñ mapu mew.\nBelen mew am choyüngealu kiñe longko ülmen,\nfey kisu ngülamtunieafi tati Israel trokiñche’ pi.+\n7Feymew Erode ellka mütrümfi tati pu kimke wentru, fey ramtufi chumül müngell tañi pewfaluwün tati wangülen. 8Feymew werküfi ñi amuael engün ta Belen, fey ka feypifi:\n—Amumün üyew, ka küme inaramtupuafimün ñi chumngechi pichichengen tati püñeñ, fey pefilmün, kimelelmupatuan, tañi amuael kay ta iñche ñi püramyeafiel ngillatun mew ti pichiche ―pi.\n9Fey kisu engün, dew allküñmafilu ñi pietew tati longko ülmen, amuy engün. Fey ti wangülen tañi peel engün tripawe antü püle wüneluwküley kisu engün mew, fey puwlu wüla elkünuwpuy üngküpüra chew tañi mülemum tati püñeñ. 10Fey tati pu kimke wentru, pefilu engün ti wangülen, rumeñma ayüwi. 11Feymew konpuy engün tati ruka mew, fey pefi engün ta Maria ñi püñeñ engu, fey lukutupuy engün ka püramyefi engün ngillatun mew. Fey nentupuy engün tañi yewün, fey elufi engün oro, insienso+ ka mira.+ 12Welu kimelngey engün ta pewma mew ñi rumetunoael engün ta Erode mew. Fey wiñotualu ñi mapu mew engün, amutuy kangelu rüpü mew.\nÑi ellka amun ta Egipto\n13Fey dew amutulu tati pu kimke wentru, Ñidol tañi kiñe werken püllü pewfaluwfi ta Jose pewma mew, fey feypifi: “¡Pepikawnge! Fey yefinge tati pichiche ka tañi ñuke Egipto mapu mew. Mülepuaymün ta üyew, fey iñche kimeluwayiñ wüla chumül tamün wiñometuael, Erode am ayülelu ñi kintuafiel tati püñeñ ñi langümafiel” pi.\n14Feymew Jose pepikawlu, pun tripay ti pichiche ka tañi ñuke engün ñi amuael ta Egipto, 15fey üyew mülepuy engün. Fey lalu wüla Erode, wiñometuy engün. Fey femngechi rupay tüfachi dungu ñi mupiael ñi feypikünuel ta Ñidol feychi dungulu tati pelon wentru mew:\n“Egipto mew mütrümfalün tañi Fotüm” pi.+\nErode werküy ñi langümngeael kom pichikewentru\n16Welu ngüneduamlu ta Erode tati pu kimke wentru ñi ngünenkaetew, rume lladküy. Feymew Erode rakiduami tunten küyen ñi dew rupan feychi kimeletew ti pu kimke wentru chumül ñi pewfaluwün ti wangülen, fey werküy ñi langümngeael kom pichikewentru püñeñ, mülelu ta Belen ka fülpüle müleyelu, petu puwülnienolu küla tripantu. 17Fey ta famngechi mupiy tañi wirintukuel tati pelon wentru Jeremia:\n18“Allküngey kiñe dungun ta Rama trokiñ mapu mew, rume fütra ngümakawün ka fütrake etüngün.\nRakel reke ngümakawmekey kom domo langümüñmangen mew tañi püñeñ engün,\nfey pilay tañi yafülngeael, dew lalu am ti pichikeche” pi.+\nAkutuy engün ta Nasaret waria mew\n19Welu dew lalu ta Erode, Ñidol tañi kiñe werken püllü pewfaluwfi ta Jose pewma mew, Egipto mapu mew, fey feypifi: 20“¡Pepikawnge! Yetuafimi tati pichiwentru tañi ñuke engu, fey wiñotumün ta Israel mapu mew. Dew lay tati ayüfulu ñi langümafiel tati pichiwentru.”\n21Feymew Jose pepikawi, fey küpaltufi tati pichiwentru tañi ñuke engu ta Israel mapu mew. 22Welu Jose kimlu Arkelaw ñi longkoletun ta Judea mapu mew chew longkolekefuy kisu ñi chaw Erode, llükay ñi amuael ta üyew, kom feypietew am ta Ngünechen pewma mew, fey amuy Galilea trokiñ mapu mew. 23Fey puwlu üyew, eluwi tañi mülepuael Nasaret waria mew. Fey tüfa famngechi femi tañi mupiael ñi feypikünuel tati pu pelon wentru: Nasaretche ñi pingeael ta Jesus.


Marku 13 ARNNT - Fey tripaletulu ta Jesus ngillatuwe - Bible Search\nMarku 12 Marku 14\nJesus kimeli ñi teyfükangeael ti ngillatuwe ruka\n(Matew 24.1-2; Luka 21.5-6)\n1Fey tripaletulu ta Jesus ngillatuwe ruka mew, kiñe tañi pu disipulu feypieyew:\n—¡Kimeltufe, tüfey ta müna kümelkaleyey ti kura ka müna küme fütrake wenu ruka!\n2Fey Jesus llowdungufi tati disipulu:\n—¿Pefimi anta tüfachi fütrake alü pürachi ruka? Welu ngewelayay kiñe kura no rume welukonke rentrolealu. Kom ta teyfükangeay.\nMüleay wele dungu petu ñi puwnon ti medin antü\n(Matew 24.3-14; Luka 21.7-19)\n3Feymew müten ta amuy tati Olifu pingechi wingkul mew, ngillatuwe ruka ñi itrotripa mülelu. Jesus ta anükünuwpuy, fey Pedro, Santiaw, Juan ka Andre wichu ramtueyew engün:\n4—Feypimuiñ chumül ñi rupayael tüfachi dungu ka chem wele dungu ñi müleael epe puwle ñi feleael tüfachi dungu.\n5Feymew Jesus ta llowdungufi ñi pu disipulu:\n—Kuñiwtuaymün iney no rume tamün ngünenkanoaetew, 6rume fentren che am mülealu ‘iñche tati Cristo’ pialu, fey rume fentren pu che ta ngünenkayafi.\n7“Fey eymün ta kimelelngelmün ñi mülen ta awkan dungu tüfa püle ka üyew püle, llükakilmün. Müley tañi felerpuael, welu ta petu akulayay ti afachi antü. 8Kiñe trokiñ mapu ta weychayay kangelu trokiñ mapu engu ka kiñe trokiñche wechayay ta kangelu trokiñche engu. Ka müleay ta fütrake nüyün fill mapu mew, ka müleay ta ngüñün, fey tüfa ñi llituael müten ta kutrankawün.\n9“Kisutu kuñiwtuwkülemün ta eymün. Chalintukungeaymün tati pu awtoridad mew, fey wülelkangeaymün tati sinagoga mew. Ka puwülngeaymün ti gobernador mew ka ti pu longko ülmen mew iñche tañi duam. Femngechi ta pepi nütramyemuan ta iñche kisu engün mew. 10Petu ñi puwnon ñi afael ta antü, tati montun werkün dungu feley tañi kimelngeael ta kom chüf mapu mew.\n11“Rakiduameluwkülekilmün eymün tamün chem piael chalintukungelmün tati pu awtoridad mew. Feychi lelen mew ta feypiaymün Ngünechen tamün eluetewchi dungu tamün feypiael, eymün no am tati dungualu, welu tati Lif Küme Püllü eluaeymünmew chumngechi tamün dunguael. 12Tati pu peñiwen chalintukuay ñi langümüñmangeael tani peñi, ka ti pu chaw chalintukuay tañi pu fotüm. Ka ti pu fotüm üyawtuay tañi chaw ka langümafi engün. 13Kom chüf mapu mülechi pu che ta nüngaytuaeymünmew iñche tañi duam, welu tati pu che tuntepule ñi mongen yafüluwün mew inanieelimew, fey engün ta montuay.\nTati müleachi kutrankangen\n(Matew 24.15-28; Luka 21.20-24)\n14“Fey pefilmün ñi mülen tati pelon wentru Daniel ñi wirielchi+ wesake dungu tati ngillatuwe ruka mew, tüfey mew ñi mülenoafel ti wesake dungu ―ti chillkatulu, küme ngüneduampe― feymew tati müleyelu ta Judea mew, ellkawpe ta fütrake lüngkawngechi wingkul mew. 15Fey ti mülelu tañi wenu ruka mew, nagkilpe ka konkilpe rume tañi entuael chem no rume tañi pu ruka. 16Ka tati mülelu lelfün mew, wiñokontukilpe tañi ruka mew tañi yemetuael ñi takun no rume. 17¡Awngey tati pu domo tüfey engün feychi antü mew niepüñeñküleyele kam niele moyol püñeñ rume! 18Ngillatuafimün eymün ta Ngünechen ñi mülenoael tüfachi dungu pu pukem, 19rume kutrankawün antüngealu am chumkawnorume ta mülekenolu feychi Ngünechen dewmafilu ta mapu ka mülewelayay rume ta amulerpuachi antü mew. 20Ñidol Ngünechen ta elunofile ñi pichiñmayael tüfeychi kutrankawün, iney no rume ta montulayafuy. Welu ta doy pichiñmayay kisu tañi piwkeyenieelchi pu che ñi duam, kisu tañi dullintunieyeel.\n21“Feymew llemay iney rume ta feypielmünmew: ‘Allkütumün. Tüfa tañi mülen tati Cristo’, kam ‘Allkütumün. Üyew tañi mülen’, feyentukefilmün. 22Fentren koyla ngünen Cristo ta küpayay ka koyla ngünen pu pelon wentru. Ka femay engün afmanngechi pepiluwün dungu tañi ngünenkacheam, fey pepilfule, ñi ngünenkayafiel Ngünechen tañi dullintuelchi pu che kütu. 23¡Kuñiwtuwaymün! Kom ta tüfachi dungu wüne dew feypikünuwpeyiñ ta eymün.\nNgünechen tañi Fotüm ñi wiñometuael\n(Matew 24.29-31; Luka 21.25-28)\n24“Welu ta feychi antü mew, dew rupale tati kutrankawün,\n‘ti antü ta dumiñay, küyen ta alongüwetulayay.\n25Wangülen ütrüfnagpayay ta wenu mew\nka kom nielu pepiluwün ka ngüneluwün ta kallfü wenu mew müllmüllay.’\n26“Feymew ta pengeay tati Wentrukünuwpalu ñi küpalen ta tromü mew fütra pepiluwün mew ka fütra pelon mew. 27Kisu ta werküay tañi pu werken püllü, fey trawüluway tañi pu dullintuel tati meli witran mapu püle, ñi tuntepulen ta mapu ka ñi tuntepulen kütu ta kallfü wenu.\n28“Adümafimün ta igera mew adentulechi adkünu dungu: petu pewüyüm tañi tapül, ngüneduamkeymün ta eymün ñi dew fülkülepan ta walüng antü. 29Ka femngechi feychi pefilmün ñi rupan ta tüfachi dungu, kimaymün Ngünechen tañi Fotüm ñi dew püllelen tañi küpayael. 30Rüfngey ñi feleael kom tüfachi dungu petu tañi lanon ta fantepu mülechi pu che. 31Wenu ka mapu kütu ta aftuay, welu iñche ñi dungu kom feley ñi mupiael.\nKimniengelay tunten mew ñi wiñometuael tati Wentrukünuwpalu\n32“Welu ti antü ka tati ora iney rume kimlay, tati wenu mapu müleyechi pu werken püllü no rume, ka Ngünechen ñi Fotüm no rume. Chaw Ngünechen müten ta kimniey.\n33“Feymew llemay, trepeluwkülemün ta eymün ka llüwatuleaymün ka ngillatuleaymün,+ kimnolu am eymün chumül ñi akuael feychi antü. 34Fey tüfa ta kiñe wentru reke feley, epe tripalelu ñi amuael ta kangelu fütra trokiñ mapu mew. Elfalfi tañi pu kona ñi llüwatulelngeael tañi ruka. Kake kiñeke engün elungey ta küdaw, ka werküfi tati llüwatuniekelu ta wülngiñ ñi eluwmekenoael. 35Femngechi llemay, eymün ta trepeluwküleaymün, kimnolu am eymün chumül ñi akuael ta Ñidol tati ngen ruka: dew punle chemay, kam kakarale ti alka chey, kam puliwen chemay. 36Feymew ta akurumele nga, umawkülen pengepayafuymün. 37Tüfachi dungu tamün feypiwpefiel, itrokom chengealu: ¡Trepeluwkülemün ta eymün!”


Pablo ñi karta tati pu trawünche mu | Tati Biblia ka tañi werkün dungu\nPablo ñi karta tati pu trawünche mu\nPablo wirirlelfi tati pu kristiano ñi yafüluwal engün\nTI WE trawünche kristiano nieay kiñe doy falin-ngechi küdaw ñi wechurpual Jewba ñi duam mu. Welu tati pu trawüluwkelu rupayngün fentren kayñetuwün mu ka kidu engün rume chaftufi engün wedake dungu ka kayñetuwün ponwitu ñi trawün mew. Feymew ¿Chumngechi püntütripalayngün? Tati epu mari kiñe karta mülelu Griegu Wirintukun mu yafültukufi ka elufi kümeke ngülam ñi duamtunieel engün.\nPablo wirintukuy mari meli karta llituy (küpay) Romano mu ka puwi Ebrew mew. Pablo ñi wiriel kom yeniey ti üy chuchi ñi wirilelfiel che ka trawünche. Peafiyiñ kiñeke dungu Pablo ñi feypin.\nLif mongen ka tañi chumngen. Tati pu che yafkalu engün podümngechi dungu, ñiwan, ka fütra yafkan dungu, ka wiñorakiduamtunole engün ‘konlayay Ngünechen ñi ngünenien mu’ (Galata 5:19-21; 1 Korintio 6:9-11). Ngünechen ñi pu kona chew mapu tuwle rume müley ñi kiñewküleal engün (Romanu 2:11; Efesio 4:1-6). Ka ayüwünkechi müley ñi wülkeal ka kelluafiel tañi pu kiñewkülelu kiñe mupiltun müten (2 Korintio 9:7). Ti apostol yafültukufi tati pu kristiano ñi nütramkayafiel ta Jewba kom tañi piwke mu ka feymu ngülamtufi: “Rumel [molkechi] ngillatulekeaymün” (1 Tesalonisense 5:17; 2 Tesalonisense 3:1; Filipense 4:6, 7). Welu müley ñi ngillatual mupiltun mew, ñi allkütuaetew Ngünechen (Ebrew 11:6).\nPablo ¿chem ngülamtufi tati pu reñmawen (che)? Tati pu füta müley ñi piwkeyenieafiel tañi domo chumngechi kidutu piwkeyeniewi. Ka tati pu domo kom tañi piwke mu, müley ñi yamnieafiel tañi füta. Kafey, Ngünechen ayüy kom tati pu fotüm ka ñawe ñi feyentuafiel (müngeltuabel) tañi chaw ka tañi ñuke engu (Efesio 5:22–6:4; Kolosense 3:18-21).\nNgünechen ñi ayükeelchi dungu mu. Moyse ñi ley dungu kuñiwtukufi ka ngüyülfi tati pu israelche petu ñi akunon Kristo, welu tati pu kristiano dew duamngewetulay ñi feyentuafiel Moyse ñi ley Dungu (Galata 3:24). Pablo ñi karta wirilelfi tati pu ebrew —kristiano judiochengelu—, Pablo feypi chem pifel ti ley dungu ka Jesu mu ñi wechurpual (tripawentual) Ngünechen ñi ayükeelchi dungu. Ka feypi tüfachi ley dungu fentren pelon dungu ngerkefuy. Kiñe dungu: ti pu kulliñ chalintukulu pengeli Jesu ñi chalintukungelu küpalechi antü mu (üyepüle mu), feymew kom taiñ yafkan wiñorakiduamtuay (Ebrew 10:1-4). Feymew lalu Kristo, ti Ley eldungu faliwetulay (Kolosense 2:13-17; Ebrew 8:13).\nPepikawkülechi pu trawünche. Tati pu wentru elfal küdaw nielu engün ti trawünche mu, müley ñi nieal küme lif mongen ka kümeke chumngen mülelu Biblia mu (1 Timotew 3:1-10, 12, 13; Tito 1:5-9). Kafey doy falin-ngey kom tati Ngünechen ñi pu kona rumel (molkechi) ñi trawüal fey ñi llowal kümeke ngülam küpalu Ngünechen mew ka welukonke ñi yafüluwael engün (1 Korintio 14:26, 31; Ebrew 10:24, 25).\nPablo wirintukulu ñi afchi karta —epu puwchi karta Timotew ngelu— feychi antü mu Pablo mülekefuy Roma waria mu püresulelu ka üngümküley (ingelküley) ñi inaramtungeal. Kiñeke kristiano müten fütra piwkekünuwingün ñi pemeaetew chew ñi püresulemüm. Feymew ti apostol kimi ñi fülkülepan chi antü ñi langümngeal, feymew wirintukuy: “Rangi weychan mew reke dew küme küdawün, dew puwkülekan reke tati kuden ñi tripalwe mew, ka lif piwke mew küme puwtuleken tañi mupiltun mew” (2 Timotew 4:7). Pichin antü mu langümngey chi. Welu tañi pu karta müna kelluniefi tati rüfngechi kristiano ñi poyeafiel ta Ngünechen ñi püntütripanoal, ka kellukeeiñmew famülke mew.\n(Tuwlu Romanu, 1 Korintio, 2 Korintio, Galata, Efesio, Filipense, Kolosense, 1 Tesalonisense, 2 Tesalonisense, 1 Timotew, 2 Timotew, Tito, Filemon ka Ebrew ñi lifru.)\nPablo ñi karta mu, ¿chem kümeke ngülam niey ti lif mongen ka tañi chumngen?\nPablo, ¿chem feypi Jesu ñi küdaw mu ñi wechurpual (tripawentual) Ngünechen ñi ayükeelchi dungu mu?\n¿Chem feypikünuy ti apostol ñi küme pepikawngeal ti trawünche?\n¿INEY AM TATI FEYPIKÜNUELCHI YOMELCHE?\nAdan ka Eva yafkalu engu, Ngünechen kiñe adentun dungu mu reke feypifi ta filu: ‘Tukuan tamu kayñeyewal eymi ka tati domo engu, eymi tami yomelche [küpalelu] ka tati domo ñi yomelche engün. Kidu pünoñmayaeymew tami longko, fey eymi ünatuñmayafimi ñi rüngkoy namun’ (Génesis 3:15). Chumngechi feypiley Apokalipsi 12:9, “tiyechi fütra kuyfi filu” feyta tati Weküfü. Feymew ti Biblia fentren tripantu mew pengelafuy iney am tati yomelche (küpalelu) ñi pünoñmayafiel ñi longko ti Weküfü.\nEpu warangka tripantu wüla, Adan ka Eva yafkalu engu, Jewba feypikünuy ti montulchefe tuwürkeay Abraam ñi yomelche mu (Génesis 22:17, 18). Dewma rupalu patakakechi tripantu wüla, ti apostol Pablo feypi, kiñe doy falin-ngechi yomelche, feyta Mesia, Jesu ürke (Galata 3:16). Feymew Jesu ñi lan kiñe allfeñ kangey reke “rüngkoy namun” mu, dew feypikünurkey Génesis 3:15. Welu Ngünechen wiñomongeltufi ta Jesu “ti Küme Püllü ñi mongen nielu am, feymew wiñomongetuy” (1 Pedro 3:18).\nNgünechen ka feypikünuy nierkeay 144.000 che konayngün kiñe inangechi trokiñ che ti yomelche (trawünche küpalelu) mew ka llowayngün ti feypikünuelchi Ngünenien (Galata 3:29; Apokalipsi 14:1). Feymew lale engün, wiñomongetuay ñi müleal wenu mapu mu, kiñe püllü reke ka ngünenieay Jesu engün (Romanu 8:16, 17).\nJesu ngüneniele wenu mapu mu, apümafi ti Weküfü ka tañi yomelche (küpalelu), konkülelu tati pu weküfü ka wedake che engün kellukonkülelu Satana mu (Juan 8:44; Efesio 6:12). Tañi ngünenien küpalay tüngün ka ayüwün kom tati pu che püntutripanolu ta Ngünechen mu. Af mew Jesu müten pünonakümüñmayafi ti fütra filu ñi “longko”, femngechi langümafi (Ebrew 2:14).